Source: http://eloben.hu/belfold/2018-07-19/szazmillios-ovadekert-lekerulhet-a-nyomkoveto-gyarfasrol
Timestamp: 2018-08-19 21:23:28+00:00

Document:
A jelenleg bűnügyi felügyelet alatt álló Gyárfás Tamás óvadékot ajánlott fel, hogy ne kelljen nyomkövetőt viselnie és elhagyhassa a főváros területét. A bíróság első fokon elfogadta az óvadékot, s ha a döntés jogerős lesz, a hazánkban eddig példa nélküli, százmillió forintos óvadékért akár le is kerülhet a Fenyő-gyilkosság ügyében felbujtással gyanúsított Gyárfásról a nyomkövető – írja a hirado.hu.
Gyárfás Tamás volt úszószövetségi elnök és médiavállalkozó nyilatkozik tárgyalása után a Budai Központi Kerületi Bíróság folyosóján 2018. április 20-án. MTI Fotó: Koszticsák Szilárd
Áprilisban a bíróság lakhelyelhagyási tilalmat rendelt el a Fenyő-gyilkosság ügyében felbujtóként elkövetett emberöléssel gyanúsított Gyárfás Tamással szemben, vagyis a gyanúsított így nem hagyhatja el a főváros területét, nyomkövető eszközt kell viselnie, és hetente jelentkeznie kell a rendőrségen. A médiavállalkozó azonban szeretné, hogy a bíróság enyhítsen a számára előírt magatartási szabályokon – írja a hirado.hu.
Gyárfás ennek érdekében óvadékot ajánlott fel, amelyet a bíróság elfogadott, és az összegét 100 millió forintban határozta meg. Amennyiben a döntés jogerőssé válik, és a gyanúsított befizeti a pénzt, úgy lekerülhet róla a nyomkövető, és akár külföldre is utazhat.
A bíróság döntése ellen az ügyészség fellebbezett.
Az M1 Híradónak Bagoly Bettina, a Fővárosi Törvényszék szóvivője elmondta, hogy továbbra is fennáll az ügyben a megalapozott gyanú, és a Fővárosi Főügyészség álláspontja szerint nem változtak a kényszerintézkedés korábbi elrendelésekor már figyelembe vett körülmények az azóta eltelt időben sem, ezért óvadék alkalmazása mellett sem indokolt a magatartási szabályok enyhítése.
A hirado.hu felidézi, Madarasi Anna, a Fővárosi Törvényszék szóvivője korábban azt mondta, hogy éppen Gyárfás külföldi kapcsolatai miatt rendelték el a lakhelyelhagyási tilalmat. Gyárfás Tamás korábban is azt mondta, semmi köze Fenyő János meggyilkolásához.
A rendőrség az 1998-ban történt gyilkosság ügyében tavaly októberben kezdett ismét nyomozni, aminek eredményeként márciusban meggyanúsították Portik Tamást, majd röviddel ezt követően – felbujtóként elkövetett emberöléssel – Gyárfás Tamást is.
GYÁRFÁS TAMÁS, LAKHELYELHAGYÁSI TILALOM, NYOMKÖVETŐ, ÓVADÉK

References: bíróság 
 Bíróság 
 bíróság 
 bíróság 
 bíróság 
 bíróság